*Projekts*

LATVIJAS REPUBLIKAS MINISTRU KABINETS

201\_\_.gada \_\_\_.\_\_\_\_\_\_\_\_\_ Noteikumi Nr.\_\_\_\_

Rīgā (prot. Nr.\_\_\_.\_\_\_.§)

 **Valsts pētījumu programmu projektu pieteikšanas, ekspertīzes, īstenošanas, finansēšanas un valsts pētījumu programmu projektu īstenošanai piešķirto finanšu līdzekļu izlietojuma kontroles kārtība**

Izdoti saskaņā ar [Zinātniskās darbības likuma](https://likumi.lv/ta/id/107337-zinatniskas-darbibas-likums)
[35. panta](https://likumi.lv/ta/id/107337-zinatniskas-darbibas-likums#p13) trešo daļu

**I. Vispārīgie jautājumi**

1. Noteikumi nosaka valsts pētījumu programmu (turpmāk – programma) projektu (turpmāk – projekts) pieteikšanas, ekspertīzes, īstenošanas, finansēšanas un projektu īstenošanai piešķirto finanšu līdzekļu izlietojuma kontroles kārtību.

2. Noteikumos lietoti šādi termini:

2.1. ar saimniecisku darbību nesaistīts projekts – projekts, kas atbilst šādiem kritērijiem:

2.1.1. projektu īsteno zinātniskā institūcija, kas atbilst šo noteikumu 2.12. apakšpunktā minētajai pētniecības organizācijas definīcijai;

2.1.2. projektā īstenojamās darbības atbilst šo noteikumu [11. punktā](https://m.likumi.lv/doc.php?id=279475#p21) minētajiem nosacījumiem un tām nav saimniecisks raksturs;

2.2. darbība, kurai nav saimnieciska rakstura – pētniecības organizācijas pamatdarbība, kura neietilpst Līguma par Eiropas Savienības darbību 107. panta 1. punktā noteiktajā darbības jomā un kuras izpausmes veidi ir šādi:

2.2.1. neatkarīga pētniecība un izstrāde, lai iegūtu vairāk zināšanu un labāku izpratni, tostarp kopīga pētniecība un izstrāde, pētniecības organizācijai iesaistoties efektīvā sadarbībā;

2.2.2. pētniecības rezultātu izplatīšana bez ekskluzivitātes un diskriminēšanas, tai skaitā izmantojot mācīšanu, brīvas piekļuves datubāzes, atklātas publikācijas vai atklātā pirmkoda programmatūru;

2.2.3. zināšanu un tehnoloģiju pārneses darbības, ja:

2.2.3.1. zināšanu un tehnoloģiju pārneses darbības veic pētniecības organizācijas nodaļa vai pētniecības organizācijas meitas uzņēmums (tāda komercsabiedrība, kurā mātes uzņēmuma līdzdalības daļa pārsniedz 50 procentu vai kurā mātes uzņēmumam ir balsu vairākums un kura atbilst šo noteikumu 2.12. apakšpunktā minētajai pētniecības organizācijas definīcijai), pētniecības organizācija kopīgi ar citām pētniecības organizācijām vai pētniecības organizācija ar trešajām pusēm, atklātā konkursā slēdzot līgumus par noteiktiem pakalpojumiem;

2.2.3.2. visa peļņa no šādas darbības tiek ieguldīta pētniecības organizācijas pamatdarbībās;

2.3. eksperimentālā izstrāde – pētniecības kategorija, kas atbilst Eiropas Komisijas 2014. gada 17. jūnija Regulas (ES) Nr. [651/2014](http://eur-lex.europa.eu/eli/reg/2014/651/oj/?locale=LV) (Eiropas Savienības Oficiālais Vēstnesis, 2014. gada 26. jūnijs, Nr. L 187/1), ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma 107. un 108. pantu (turpmāk – Komisijas regula Nr. [651/2014](http://eur-lex.europa.eu/eli/reg/2014/651/oj/?locale=LV)) 2. panta 86. punktam;

2.4. fundamentālie pētījumi – pētniecības kategorija, kas atbilst Komisijas regulas Nr. [651/2014](http://eur-lex.europa.eu/eli/reg/2014/651/oj/?locale=LV) 2. panta 84. punktam;

2.5. intelektuālais īpašums – sistematizēts noteiktas informācijas kopums (zināšanas), ko vienlaikus var izmantot neierobežota skaita materiālo objektu izveidei dažādās pasaules vietās;

2.6. jauna tehnoloģija – tehnoloģija, kas atbilst Komisijas regulas Nr. [651/2014](http://eur-lex.europa.eu/eli/reg/2014/651/oj/?locale=LV) 2. panta 114. punktā noteiktajai definīcijai;

2.7. jauns produkts – preces vai pakalpojumi, kuri ir pilnīgi jauni vai kuriem ir uzlabotas funkcionālās īpašības vai mainīts paredzamais lietošanas veids (tai skaitā mainīti vai uzlaboti tehniskie parametri, sastāvdaļas, materiāli, pievienotā programmatūra, lietotājam draudzīgas īpašības). Par jaunu produktu neuzskata:

2.7.1. kādas procesa daļas izmantošanas pārtraukšanu;

2.7.2. kapitāla aizvietošanu vai ekstensīvu palielināšanu (izmantotajiem moduļiem identisku moduļu iegāde, nebūtiski paplašinājumi, iekārtu un programmatūras atjauninājumi). Jaunām iekārtām vai paplašinājumiem jābūt ar būtiskiem specifikācijas uzlabojumiem;

2.7.3. komponentu cenu maiņas dēļ radušās izmaiņas (produkta cenas vai ražošanas procesa produktivitātes izmaiņas (piemēram, datoru ražošanā, samazinoties mikroshēmas cenai, tā paša datora modeļa pārdošanas cenu samazinājums) nav uzskatāmas par produkta inovāciju);

2.7.4. produktu pielāgojumus konkrētām vajadzībām (piemēram, produkta pielāgošana klienta vajadzībām, kas neizraisa tādas jaunā produkta funkcionālo vai tehnisko īpašību izmaiņas, kuras nodrošina augstāku jaunā produkta konkurētspēju salīdzinājumā ar esošiem produktiem);

2.7.5. produkta ikdienas, sezonas un cikliskas izmaiņas un uzlabojumus (piemēram, apģērbu ražošanā jaunas sezonas kolekcija nav uzskatāma par inovāciju);

2.7.6. dizaina izmaiņas (tajā skaitā garša un smarža), kas nemaina produkta funkcijas, lietojumu vai tehniskās īpašības;

2.7.7. citu ražotāju preču vai procesu tālākpārdošanu;

2.7.8. uzlabojumus produkta tirgvedības veicināšanai (tai skaitā estētiskas izmaiņas);

2.7.9. organizatorisko procesu uzlabošanu komersanta darbībā;

2.8. kvalitātes slieksnis – minimālais sasniedzamais punktu skaits katrā šo noteikumu 26. punktā minētajā kvalitātes kritērijā atsevišķi vai kopumā, kas norādīts projekta pieteikuma konsolidētajā vērtējumā;

2.9. lietišķie pētījumi – oriģināli pētījumi jaunu zināšanu ieguvei, lai sasniegtu kādu praktisku mērķi vai atrisinātu konkrētu uzdevumu, īstenojot rūpnieciskus pētījumus, eksperimentālās izstrādes vai to kombinācijas, kā arī sociālo, humanitāro un mākslas zinātņu pētniecību ar pielietojamību;

 2.11. pētniecība – darbības, kas aptver vienu vai vairākas pētniecības kategorijas un kas ir paredzētas, lai izpildītu precīzu ekonomiska, zinātniska vai tehniska rakstura nedalāmu uzdevumu ar iepriekš skaidri noteiktiem mērķiem;

2.12. pētniecības organizācija – Latvijas Republikas zinātnisko institūciju reģistrā reģistrēta zinātniskā institūcija (publisko tiesību subjekts vai privāto tiesību subjekts) vai augstskola turpmāk – zinātniskā institūcija), kas neatkarīgi no juridiskā statusa vai finansēšanas veida atbilstoši tās darbību reglamentējošiem aktiem (statūtiem, nolikumam vai Satversmei) veic ar saimniecisko darbību nesaistītas pamatdarbības un atbilst Komisijas regulas Nr. 651/2014 2. panta 83. punktā noteiktajai definīcijai;

2.13. projekta vadītājs – zinātnieks, kurš vada projektu un nodrošina tā īstenošanu. Projekta vadītājs plāno un pārrauga projekta uzdevumu izpildi, ir atbildīgs par savu un citu projektā iesaistīto personu darbību atbilstoši projektā noteiktajiem uzdevumiem un zinātniskās ētikas normām un projekta izpildes gaitu raksturojošās dokumentācijas savlaicīgu sagatavošanu un iesniegšanu šajos noteikumos paredzētajā kārtībā;

2.14. projekta galvenie izpildītāji – zinātnieki, kuri īsteno projektu vai apakšprojektu un atbild par tā daļu izpildi;

2.15. projekta izpildītāji – zinātniskās grupas locekļi, kuri veic atsevišķus zinātniskus uzdevumus projekta īstenošanā;

2.16. rīcībpolitika – valdības noteikti principi, mērķi un rīcība noteiktās politikas jomās valsts attīstībai un iedzīvotāju dzīves kvalitātes uzlabošanai;

2.17. rūpnieciskie pētījumi – pētniecības kategorija, kas atbilst Komisijas regulas Nr. [651/2014](http://eur-lex.europa.eu/eli/reg/2014/651/oj/?locale=LV) 2. panta 85. punktā noteiktajai definīcijai;

2.18. sadarbības partneris – zinātniskā institūcija, kas atbilst šo noteikumu 2.12. apakšpunktā minētajai pētniecības organizācijas definīcijai vai valsts vai pašvaldības institūcija, kuras darbības nolikumā vai statūtos ir paredzēta zinātniskās darbības veikšana. Sadarbības partneris projekta īstenošanā iesaistās ar tā valdījumā vai īpašumā esošo mantu, intelektuālo īpašumu, finansējumu vai cilvēkresursiem. Veicot šajā apakšpunktā minētos ieguldījumus, projekta pieteikuma iesniedzējam ar sadarbības partneri nedrīkst rasties tādas tiesiskās attiecības, kas atbilst publiskā iepirkuma līguma pazīmēm atbilstoši normatīvajiem aktiem par publisko iepirkumu;

2.19. tehnoloģiju tiesības – zinātība un citas tiesības vai to kombinācija, tostarp minēto tiesību pieteikumi vai reģistrācijas pieteikumi, kas atbilst Eiropas Komisijas 2014. gada 21. marta Regulas Nr. [316/2014](http://eur-lex.europa.eu/eli/reg/2014/316/oj/?locale=LV) par Līguma par Eiropas Savienības darbību 101. panta 3. punkta piemērošanu tehnoloģiju nodošanas nolīgumu kategorijām 1. panta “b” apakšpunktā noteiktajai definīcijai;

2.20. zināšanu un tehnoloģiju pārnese – jebkurš process, kura mērķis ir iegūt, apkopot un izplatīt skaidras un vārdos neizteiktas zināšanas, piemēram, pētniecības sadarbībā, konsultācijās, licencēšanā, publikācijās un pētnieku un citu darbinieku mobilitātē, kuri iesaistīti šajās darbībās. Papildus zinātnes un tehnikas atziņām tā ietver citu veidu zināšanas, piemēram, zināšanas par to standartu un noteikumu lietošanu, kuros šīs atziņas iekļautas, par reālās dzīves darbības vides apstākļiem, par organizatoriskās inovācijas metodēm, kā arī to zināšanu pārvaldību, kas saistītas ar nemateriālo aktīvu noteikšanu, iegūšanu, aizsardzību, aizstāvību un izmantošanu;

2.21. zinātniskais personāls – vadošie pētnieki, pētnieki, zinātniskie asistenti, augstskolas akadēmiskais personāls un studējošie;

2.22.  zinātniskā grupa – zinātniskais personāls un zinātnes tehniskais personāls, kas piedalās projekta īstenošanā. Zinātniskās grupas sastāvā ir projekta vadītājs, projekta galvenie izpildītāji (ja tādi ir nepieciešami) un projekta izpildītāji.

3. Programma ir vienas vai vairāku nozaru ministriju (turpmāk – nozares ministrija) valsts pasūtījums, kuru īsteno pētniecības ietvaros ar mērķi radīt jaunas zināšanas, prasmes un inovācijas, attīstīt jaunus produktus, procesus un pakalpojumus nozaru problēmu risināšanai un stratēģisko attīstības mērķu sasniegšanai.

4. Programmu izstrādā nozares ministrija, sadarbojoties ar programmas stratēģiskās vadības padomi (turpmāk – stratēģiskā padome), definējot programmas nosaukumu, virsmērķi (ja nepieciešams), mērķi, īstenošanas laiku, finansējuma apmēru un uzdevumus. Programmas izstrādes gaitā nozares ministrija konsultējas ar Latvijas Zinātņu akadēmiju un Latvijas Zinātnes padomi. Programmu apstiprina ar Ministru kabineta rīkojumu (turpmāk – Ministru kabineta rīkojums).

5. Programmu īsteno projektu veidā. Projektus atlasa atklāta projektu pieteikumu konkursā (turpmāk – projektu konkurss), izvērtējot tos atbilstoši administratīvajiem, kvalitātes un specifiskajiem vērtēšanas kritērijiem. Projektu atlasi var veikt vairākās projektu pieteikumu atlases kārtās. Projektam var būt apakšprojekti, kas ietver skaidrus mērķus, veicamās darbības, lai sasniegtu šos mērķus (tostarp to paredzamās izmaksas), kā arī konkrētus rezultātus, lai noteiktu šo darbību iznākumu un salīdzinātu tos ar attiecīgajiem mērķiem.

6. Stratēģiskā padome ir konsultatīva koleģiāla institūcija, kas darbojas saskaņā ar nozares ministrijas izstrādātu un izdotu nolikumu. Stratēģiskās padomes sastāvu izveido un apstiprina nozares ministrija, iekļaujot tajā arī Izglītības un zinātnes ministrijas pārstāvi, kā arī, ja nepieciešams, ekspertus, speciālistus, valsts vai pašvaldību institūciju, nevalstisko organizāciju (nozares profesionālās un sabiedriskās organizācijas), valsts kapitālsabiedrību, zinātni pārstāvošo organizāciju pārstāvjus. Šajā punktā stratēģiskās padomes funkcijas var pildīt attiecīgās nozares ministrijas jau iepriekš izveidotā padome, kuras kompetencē ir nozares stratēģisko jautājumu risināšana. Stratēģiskās padomes funkcijas ir šādas:

6.1. sniedz viedokli un konsultatīvu atbalstu nozares ministrijai programmas izstrādes un īstenošanas gaitā;

6.2. sniedz priekšlikumus nozares ministrijai programmas pilnveidei;

6.3. sniedz viedokli par programmas rezultātiem pēc programmas pabeigšanas;

6.4. veic citus uzdevumus, kas noteikti stratēģiskās padomes nolikumā.

7. Programmas izpildes nodrošināšanai:

7.1. Latvijas Zinātnes padome (turpmāk – padome):

7.1.1. izstrādā projektu konkursa nolikumu (turpmāk – konkursa nolikums) vai piedalās tā izstrādē, ja konkursa nolikumu izstrādā nozares ministrija;

7.1.2. īsteno projektu konkursu, veic projektu pieteikumu administratīvo vērtēšanu un organizē projektu pieteikumu kvalitātes vērtēšanu;

7.1.3. piesaista Eiropas Komisijas vai līdzvērtīgā ekspertu datubāzē iekļautus zinātniskos ekspertus (turpmāk – eksperts) projekta pieteikuma zinātniskās ekspertīzes (turpmāk – ekspertīze), projekta vidusposma zinātniskā pārskata un projekta noslēguma zinātniskā pārskata ekspertīzes veikšanai;

7.1.4. nodrošina projekta pieteikuma, projekta vidusposma zinātniskā pārskata un projekta noslēguma zinātniskā pārskata ekspertīzi, piemērojot Eiropas Savienības Pētniecības un inovāciju pamatprogrammas “Apvārsnis 2020” vai “Apvārsnis Eiropa” vērtēšanas pieeju un principus;

7.1.5. sagatavo ikgadēju ziņojumu par programmas īstenošanu;

7.2. Studiju un zinātnes administrācija (turpmāk – administrācija):

7.2.1. sagatavo līguma par projekta īstenošanu (turpmāk – projekta līgums) paraugu, ievērojot šo noteikumu 16.15. apakšpunktā minēto;

7.2.2. uzrauga projekta līguma izpildes atbilstību Ministru kabineta rīkojumam, konkursa nolikumā noteiktajiem uzdevumiem un sasniedzamajiem rezultātiem, kā arī projekta līguma noteikumiem;

7.2.3. slēdz projekta līgumu ar zinātnisko institūciju;

7.2.4. administrē projekta īstenošanai piešķirtos valsts budžeta līdzekļus;

7.2.5. nodrošina risku (tajā skaitā iespējamā dubultā finansējuma riska) vadības pasākumus;

7.2.6. kontrolē projektam piešķirto finanšu līdzekļu izlietojumu un nodrošina nepamatoti izlietotā finansējuma atgūšanu;

7.2.7. pieņem lēmumu par projekta izbeigšanu vai lēmumu par projekta izbeigšanu un par nepamatoti izlietotā projekta īstenošanai piešķirtā finansējuma atgūšanu šo noteikumu 59.2.apakšpunkta gadījumos;

7.2.8. sniedz sabiedrībai informāciju un nodrošina publicitāti jautājumos, kas saistīti ar programmas īstenošanu sadarbībā ar padomi;

7.2.9. sagatavo projekta noslēguma atzinumu (turpmāk – administrācijas atzinums), ievērojot šo noteikumu 66.punktā noteikto;

7.2.10. veic programmas īstenošanas un uzraudzības komisijas sekretariāta funkcijas;

8. Nozares ministrija izveido programmas īstenošanas un uzraudzības komisiju (turpmāk – komisija), tostarp tajā kā komisijas locekli iekļaujot Izglītības un zinātnes ministrijas un kā padomdevējus: administrācijas un padomes deleģētus pārstāvjus. Komisijas darbību nosaka nozares ministrijas izstrādāts un izdots komisijas nolikums. Komisijas sekretariāta (turpmāk – sekretariāts) funkcijas pilda administrācija. Komisija:

8.1. izskata projekta pieteikumu atbilstību specifiskajiem vērtēšanas kritērijiem;

8.2. pieņem lēmumu par:

8.2.1. finansējuma piešķiršanu projekta īstenošanai;

8.2.2. projekta pieteikuma noraidīšanu;

8.2.3. projekta īstenošanas laika pagarinājumu;

8.2.4. projekta izbeigšanu;

8.2.5. nepamatoti izlietotā projekta īstenošanai piešķirtā finansējuma atgūšanu šo noteikumu 47.punktā noteiktajos gadījumos;

8.3. atbilstoši komisijas nolikumam izskata citus ar programmas īstenošanu un uzraudzību saistītus jautājumus un pieņem attiecīgus lēmumus.

9. Projekta iesniedzējs ir zinātniskā institūcija, kura:

9.1. īsteno ar saimniecisko darbību nesaistītu projektu, nodrošinot projekta rezultātu sasniegšanu atbilstoši projekta līgumā noteiktajiem nosacījumiem un termiņiem. Projekta iesniedzējs skaidri nodala ar saimniecisko darbību nesaistītas pamatdarbības (un ar tām saistītās finanšu plūsmas) no darbībām, kas kvalificējamas kā saimnieciskas. Par saimnieciskām darbībām uzskata darbības komersanta uzdevumā, pētniecības infrastruktūras iznomāšanu un konsultāciju pakalpojumus. Ja zinātniskā institūcija veic arī citas saimnieciskās darbības, kas neatbilst ar saimniecisko darbību nesaistītām pamatdarbībām, tā nodala pamatdarbības un ar tām saistītās finanšu plūsmas no pārējām zinātniskās institūcijas darbībām un ar tām saistītajām finanšu plūsmām;

9.2. atbild par projekta īstenošanu un projekta rezultātu sasniegšanu kopumā;

9.3. var piesaistīt sadarbības partnerus projekta īstenošanai, nodrošinot partnerības līguma par projekta īstenošanu noslēgšanu.

10. Projektu īsteno pa posmiem, kur viena posma ilgums ir vismaz seši mēneši.

11. Projektā atbalstāmas šādas darbības:

11.1. pētniecība, kas ietver vienu vai vairākas šādas pētniecības kategorijas:

11.1.1. fundamentālie pētījumi;

11.1.2. lietišķie pētījumi, kas ietver:

11.1.2.1. rūpnieciskos pētījumus. Viena projekta ietvaros var apvienot rūpnieciskos pētījumus ar fundamentāliem pētījumiem;

11.1.2.2. eksperimentālo izstrādi, ja tiek īstenoti rūpnieciskie pētījumi;

11.2. šo noteikumu 11.1. apakšpunktā minētā pētniecība ar mērķi piedāvāt risinājumus ilgtspējīgas rīcībpolitikai;

11.3. no šo noteikumu 11.1. apakšpunktā veiktās darbības izrietošo tehnoloģiju tiesību (nemateriālo aktīvu) iegūšana, apstiprināšana un aizstāvēšana;

11.4. projekta ietvaros radīto rezultātu izplatīšana mācību, publikāciju vai zināšanu un tehnoloģiju pārneses veidā;

11.5. pasākumi sabiedrības iesaistīšanai un informēšanai par projekta mērķiem, norisi un rezultātiem.

12. Projekta īstenošanās laikā sagaidāms viens vai vairāki šādi projekta rezultāti:

12.1. pētniecības rezultātu publiskas pieejamības nodrošināšana, tajā skaitā jaunas zināšanas un tehnoloģijas, kuras publisko oriģinālos zinātniskajos rakstos starptautiski recenzētos žurnālos vai konferenču rakstu krājumos, kas tiks iesniegtas publicēšanai *Web of Science* vai *SCOPUS* datubāzēs iekļautos žurnālos vai konferenču rakstu krājumos;

12.2. tehnoloģiju tiesības;

12.3. intelektuālā īpašuma licences līgumi;

12.4. jauna produkta vai jaunas tehnoloģijas prototips;

12.5. jaunas ārstniecības un diagnostikas metodes (tai skaitā nekomercializējama metode), kas papildina šo noteikumu 12.1., 12.2., 12.3. vai 12.4. apakšpunktā minētos rezultātus;

12.6. ziņojumi par rīcībpolitikas ieteikumiem un rīcībpolitiku ietekmi;

12.7. sekmīgi nokārtots bakalaura un maģistra valsts (gala) pārbaudījums un noteiktā kārtībā aizstāvēts promocijas darbs, ievērojot programmas mērķi, uzdevumus un šo noteikumu 16.6.apakšpunktā noteikto par studiju maksām;

12.8. citi pētniecības specifikai atbilstoši projekta rezultāti (tai skaitā dati), kas papildina šo noteikumu 12.1., 12.2., 12.3., 12.4. vai 12.6. apakšpunktā minētos rezultātus.

13. Ja šo noteikumu [12. punktā](https://likumi.lv/doc.php?id=267333#p6) minēto darbību rezultātā ir gūta peļņa, to pilnā apmērā iegulda zinātniskās institūcijas pamatdarbībā. Minētais nosacījums piemērojams gan projekta īstenošanas laikā, gan piecus gadus pēc projekta pabeigšanas.

14. Projekta ietvaros plāno šādus izmaksu veidus:

14.1. tiešās attiecināmās izmaksas, kas ir tieši saistītas ar projekta īstenošanu un nepieciešamas rezultātu sasniegšanai, un šī saistība ir skaidri saprotama un pierādāma;

14.2. netiešās attiecināmās izmaksas, kas nav tieši saistītas ar projekta rezultātu sasniegšanu, bet atbalsta un nodrošina atbilstošus apstākļus atbalstāmo darbību īstenošanai un rezultātu sasniegšanai. Netiešās attiecināmās izmaksas plāno kā vienu izmaksu pozīciju, piemērojot netiešo izmaksu vienoto likmi 25 procentu apmērā no šo noteikumu 14.1. apakšpunktā minēto tiešo attiecināmo izmaksu kopsummas.

15. Konkursa nolikumu izstrādā nozares ministrija sadarbībā ar padomi un administrāciju vai padome nozares ministrijas uzdevumā un sadarbībā ar administrāciju. Konkursa nolikumu pirms to apstiprina komisija, nozares ministrija saskaņo ar Izglītības un zinātnes ministriju vai padome ar nozares ministriju un Izglītības un zinātnes ministriju.

16. Konkursa nolikumā nosaka:

16.1. projektu konkursa uzdevumus un projektu īstenošanas gaitā sasniedzamos rezultātus, ievērojot Ministru kabineta rīkojumu;

16.2. projektu īstenošanai pieejamo finansējumu;

16.3. projektu konkursa īstenošanas nosacījumus;

16.4. viena projekta īstenošanas termiņu, maksimālo un minimālo finansējumu;

16.5. zinātniskās grupas, projekta iesniedzēja un sadarbības partnera dalības nosacījumus projektā;

16.6. projekta attiecināmo izmaksu pozīcijas un to pieļaujamo īpatsvaru projekta budžetā ar nosacījumu, ka studiju maksas segšana nav projekta attiecināmās izmaksas;

16.7. projekta pieteikuma iesniegšanas kārtību un termiņu;

16.8. projekta pieteikuma, projekta vidusposma zinātniskā pārskata (ja projekta ilgums ir vairāk kā 12 mēneši), projekta noslēguma zinātniskā pārskata veidlapas (tai skaitā šo veidlapu angļu valodā iesniedzamās sadaļas) paraugu, projekta finanšu pārskata veidlapas paraugu un šo veidlapu aizpildīšanas kārtību;

16.9. projekta pieteikuma administratīvās vērtēšanas kārtību, tostarp norādot, kuri administratīvās vērtēšanas kritēriji ir papildināmi un kuri – nav, un termiņus, šīs vērtēšanas veidlapas paraugus, kā arī papildus administratīvos kritērijus (ja tādi nepieciešami);

16.10. projekta pieteikuma precizēšanas kārtību un termiņus, ja projekta pieteikums neatbilst administratīvajiem kritērijiem un papildu administratīvajiem kritērijiem (ja tādi ir noteikti);

16.11. projekta pieteikuma specifiskos vērtēšanas kritērijus, šīs vērtēšanas veidlapas paraugu, kā arī šīs vērtēšanas metodiku, kārtību un termiņu;

16.12. ekspertu piesaistes nosacījumus;

16.13. ekspertīzes nosacījumus un tās veikšanas metodiku (ietverot tajā vērtējuma punktu atbilstību kvantitatīviem un kvalitatīviem rādītājiem), kā arī projekta pieteikuma individuālās ekspertīzes veidlapas paraugu un projekta pieteikuma konsolidētās ekspertīzes veidlapas paraugu;

16.14. projekta pieteikuma ekspertīzes konsolidētā vērtējuma (turpmāk – ekspertīzes vērtējums) metodiku, kurā ir paredzēta kvalitātes sliekšņa piemērošana, un ekspertīzes vērtējuma veidlapas paraugu;

16.15. projekta līguma paraugu, projekta līguma slēgšanas kārtību, termiņus, tostarp projekta līgumā ietverot nosacījumus par projekta īstenošanas gaitā sasniedzamajiem rezultātiem, to sasniegšanas posmiem, saturisko un finanšu atskaišu veidlapas un to iesniegšanas termiņus;

16.16. padomes ikgadēja ziņojuma par programmas īstenošanu saturu;

16.17. lēmuma par finansējuma piešķiršanu projekta īstenošanai vai lēmuma par projekta pieteikuma noraidīšanu pieņemšanas kārtību un termiņus;

16.18. citus nepieciešamo dokumentu veidlapu paraugus projektu konkursa un projekta īstenošanai (piemēram, līgums par ekspertīzes veikšanu, eksperta apliecinājums);

16.19. citus ar projektu konkursa un projekta īstenošanu saistītus nosacījumus (ja nepieciešams).

**II. Projektu pieteikumu pieteikšana**

17. Padome izsludina projektu konkursu, publicējot paziņojumu oficiālajā izdevumā “Latvijas Vēstnesis” un Nacionālajā zinātniskās darbības informācijas sistēmā (turpmāk – informācijas sistēma). Nozares ministrija publicē paziņojumu par projektu konkursa izsludināšanu savā mājaslapā.

18. Projekta iesniedzējs projekta pieteikumu iesniedz konkursa nolikumā noteiktajā kārtībā un termiņā, izmantojot informācijas sistēmu.

19. Padome projektu pieteikumu vērtē, ievērojot šādus administratīvos kritērijus:

19.1. projekta pieteikums ir pilnībā aizpildīts, noformēts un iesniegts, izmantojot informācijas sistēmu;

19.2. ir iesniegts projekta pieteikuma attiecīgo sadaļu tulkojums angļu valodā atbilstoši konkursa nolikuma prasībām;

19.3. ir izpildītas konkursa nolikuma prasības par zinātniskās grupas dalības nosacījumiem;

19.4. projektu īsteno zinātniskajā institūcijā, kas atbilst šo noteikumu prasībām;

19.5. projekta īstenošanā piedalās sadarbības partneris vai sadarbības partneri (ja tādus plāno piesaistīt), kas atbilst šo noteikumu un konkursa nolikuma prasībām;

19.6. projekta iesniegumā norādītās attiecināmās izmaksas atbilst konkursa nolikumā noteiktajām prasībām;

19.7. citi papildu administratīvie kritēriji, ja tādi ir noteikti konkursa nolikumā.

20. Padome izvērtē projekta pieteikuma atbilstību administratīvajiem kritērijiem divu nedēļu laikā no konkursa nolikumā noteiktā projektu konkursa noslēguma dienas, ievērojot konkursa nolikumā noteiktos projektu pieteikumu administratīvās vērtēšanas kārtību un termiņus, aizpildot projekta pieteikuma administratīvās vērtēšanas veidlapas, ievērojot noteiktos papildināmos un nepapildināmos kritērijus. Projekta pieteikuma atbilstību administratīvajiem kritērijiem vērtē ar “jā” vai “nē” (“jā” – atbilst administratīvajiem kritērijiem, “nē” – neatbilst administratīvajiem kritērijiem). Sekmīgi novērtēts projekta pieteikums ir tāds, kas ieguvis visos administratīvajos kritērijos vērtējumu “jā”.

21. Ja konkursa nolikumā ir noteikti papildināmi administratīvie kritēriji un projekta pieteikums neatbilst kādam no papildināmajiem administratīvajiem kritērijiem, tad padome, izmantojot informācijas sistēmu, pieprasa projekta iesniedzējam precizēt projekta pieteikumu un iesniegt to padomei konkursa nolikumā noteiktajā kārtībā un termiņā. Ja projekta pieteikums neatbilst kādam no nepapildināmajiem administratīvajiem kritērijiem vai, ja projekta pieteikums neatbilst kādam no papildināmiem administratīvajiem kritērijiem, kurš nav izpildīts pēc precizēta projektu pieteikuma iesniegšanas, padome pēc administratīvās izvērtēšanas pabeigšanas nosūta komisijai projektu pieteikumu sarakstu, kuri neatbilst konkursa nolikumā noteiktajiem administratīvajiem kritērijiem, šo noteikumu 8.2.2. apakšpunktā minētā lēmuma pieņemšanai.

**III. Projektu pieteikumu ekspertīze**

22. Padome organizē projekta pieteikuma ekspertīzi triju mēnešu laikā no šo noteikumu 20. punktā noteiktā izvērtējuma pabeigšanas dienas. Ekspertīzi veic projektu pieteikumiem, kuri ir sekmīgi izvērtēti atbilstoši šo noteikumu 20. un 21. punktā noteiktajam.

23. Projekta pieteikuma ekspertīzei padome piesaista ne mazāk kā divus ekspertus, ievērojot šādus nosacījumus:

23.1. ekspertam ir doktora zinātniskais grāds;

23.2. eksperta zinātniskā kvalifikācija atbilst konkrētā projekta pieteikumā norādītajai zinātnes nozarei un tematikai;

23.3. eksperta līdzšinējā projektu zinātniskās vērtēšanas kompetence un darba pieredze atbilst konkrētā projekta pieteikumā norādītajai zinātnes nozarei un tematikai;

23.4. eksperts projekta pieteikuma zinātnisko vērtējumu veic neatkarīgi un nepārstāv projekta pieteikuma iesniedzēja institūciju, viņa darbībā nav tādu apstākļu, kas izraisa interešu konfliktu, tai skaitā nerada un neradīs ekspertam personisku vai mantisku ieinteresētību.

24. Izvērtējot projekta pieteikumu, eksperts nedrīkst nonākt interešu konfliktā un izpaust projekta pieteikumā ietverto informāciju vērtēšanā neiesaistītām personām. Interešu konflikta neesamību un apņemšanos ievērot konfidencialitāti eksperts apliecina pirms līguma par ekspertīzes veikšanu noslēgšanas un projekta pieteikuma izvērtēšanas uzsākšanas, parakstot eksperta apliecinājumu, kuru sagatavo padome. Padome ar ekspertu slēdz līgumu par ekspertīzes veikšanu, kurā paredz atbildību par parakstīta eksperta apliecinājuma neievērošanu.

25. Katrs eksperts izvērtē projekta pieteikumu, aizpildot projekta pieteikuma individuālās ekspertīzes veidlapu. Viens no ekspertiem aizpilda projekta pieteikuma konsolidētās ekspertīzes veidlapu, pārējie projekta ekspertīzē iesaistītie eksperti to apstiprina. Abas minētās veidlapas eksperti aizpilda, ievērojot konkursa nolikumā noteikto ekspertīzes veikšanas metodiku.

26. Projekta pieteikumu eksperts vērtē, ņemot vērā šādus kvalitātes kritērijus:

26.1. projekta zinātniskā kvalitāte atbilstoši šo noteikumu [27.](https://likumi.lv/ta/id/295784-fundamentalo-un-lietisko-petijumu-projektu-izvertesanas-un-finansejuma-administresanas-kartiba#p20) punktam;

26.2. projekta rezultātu ietekme atbilstoši šo noteikumu [28.](https://likumi.lv/ta/id/295784-fundamentalo-un-lietisko-petijumu-projektu-izvertesanas-un-finansejuma-administresanas-kartiba#p21) punktam;

26.3. projekta īstenošanas iespējas un nodrošinājums atbilstoši šo noteikumu [29.](https://likumi.lv/ta/id/295784-fundamentalo-un-lietisko-petijumu-projektu-izvertesanas-un-finansejuma-administresanas-kartiba#p22) punktam.

27. Projekta kvalitāti vērtē, ņemot vērā projekta pieteikumā norādīto informāciju un šādus apsvērumus:

27.1. pētījuma zinātniskā kvalitāte, ticamība un novitāte;

27.2. izvēlētās pētījuma stratēģijas un metodisko risinājumu zinātniskā kvalitāte, kā arī atbilstība noteikto mērķu sasniegšanai;

27.3. spēja radīt jaunas zināšanas vai tehnoloģiskās atziņas;

27.4. sadarbības partneru (ja tādi paredzēti) ieguldījums, to zinātniskā kapacitāte, plānotā sadarbības kvalitāte.

28. Projekta rezultātu ietekmi izvērtē, ņemot vērā projekta pieteikumā norādīto informāciju un šādus apsvērumus:

28.1. iegūto zināšanu un prasmju paredzamā pārnese turpmākajā darbībā un zinātniskās kapacitātes attīstībā;

28.2. pētniecības attīstības iespējas, ieskaitot ieguldījumu jaunu projektu sagatavošanā iesniegšanai Eiropas Savienības pētniecības un inovācijas pamatprogrammu konkursos un citās pētniecības un inovācijas atbalsta programmās un tehnoloģiju ierosmēs;

28.3. pētījuma rezultātā tiks radītas programmas mērķu sasniegšanai, attiecīgajai nozarei, tautsaimniecības un sabiedrības attīstībai nozīmīgas zināšanas vai rīcībpolitikas ieteikumi un risinājumi;

28.4. iegūto zināšanu ilgtspēja un kvalitatīvs to izplatības plāns, tai skaitā paredzētās zinātniskās publikācijas un sabiedrības informēšana;

28.5. pētījuma īstenošana sekmē pētījuma zinātniskā personāla, tai skaitā studējošo, zinātnisko spēju stiprināšanu.

29. Projekta īstenošanas iespējas un nodrošinājumu izvērtē, ņemot vērā projekta pieteikumā norādīto informāciju un šādus apsvērumus:

29.1. pētījuma darba plāna kvalitāte un tā atbilstība izvirzītajam mērķim. Paredzētie resursi ir atbilstoši un pietiekami mērķa sasniegšanai. Pētījumā paredzēts nodrošināt efektīvu resursu izmantošanu. Plānotie darba posmi un uzdevumi ir skaidri definēti, atbilstoši un ticami;

29.2. projekta vadītāja un projekta galveno izpildītāju zinātniskā kvalifikācija, pamatojoties uz iesniegtajiem dzīvesgaitas aprakstiem (CV);

29.3. paredzēta projekta kvalitātes vadība. Vadības organizācija ļauj sekot pētījuma izpildes gaitai. Izvērtēti iespējamie riski un izstrādāts to novēršanas vai negatīvā efekta samazināšanas plāns;

29.4. pētījuma veikšanai ir nepieciešamā pētniecības infrastruktūra, tai skaitā pieeja sadarbības partneru aprīkojumam (ja attiecināms);

29.5.  institūcijai, kas īsteno pētījumu, un tās sadarbības partneriem (ja attiecināms) ir nepieciešamā pieredze projekta īstenošanai.

30. Katrs eksperts iesniedz padomei aizpildītu projekta pieteikuma individuālās ekspertīzes veidlapu un visi eksperti kopā projekta pieteikuma konsolidētās ekspertīzes veidlapu konkursa nolikumā noteiktajā kārtībā un termiņā, izmantojot informācijas sistēmu.

31. Ekspertīzes vērtējumu padome aprēķina punktos, ņemot vērā:

31.1. šo noteikumu 26.1. apakšpunktā minētā zinātniskā kritērija īpatsvaru 30 procentu apmērā no projekta pieteikuma ekspertīzes kopējā vērtējuma;

31.2. šo noteikumu 26.2. apakšpunktā minētā zinātniskā kritērija īpatsvaru 50 procentu apmērā no projekta pieteikuma ekspertīzes kopējā vērtējuma;

31.3. šo noteikumu 26.3. apakšpunktā minētā zinātniskā kritērija īpatsvaru 20 procentu apmērā no projekta pieteikuma ekspertīzes kopējā vērtējuma.

32. Pamatojoties uz ekspertīzes vērtējumā iegūtajiem punktiem, padome sagatavo projektu konkursā pieteikto projektu pieteikumu sarakstu (turpmāk – ekspertīzes saraksts), sarindojot projektu pieteikumus prioritārā secībā pēc iegūto punktu skaita, sākot ar visvairāk punktus ieguvušo, un, izmantojot informācijas sistēmu, iesniedz to komisijai.

33. Komisija apstiprina ekspertīzes sarakstu, kurā iekļauti projekti, kas novērtēti virs kvalitātes sliekšņa.

34. Komisija izvērtē ekspertīzes sarakstā minēto un virs kvalitātes sliekšņa novērtēto projektu pieteikumu atbilstību programmas mērķiem un uzdevumiem, ko nosaka ar konkursa nolikumā ietvertajiem specifiskajiem vērtēšanas kritērijiem, piešķirot noteiktu punktu skaitu katram specifiskajam kritērijam. Komisija izveido tādu projektu konkursa kopējo projektu pieteikumu sarakstu (turpmāk – kopējais saraksts), kurā projektu pieteikumi savstarpēji papildina viens otru, lai kopumā nodrošinātu programmas mērķu un uzdevumu sasniegšanu. Projektu pieteikumus sarindo kopējā sarakstā prioritārā secībā pēc iegūtās punktu summas projektu konkursā kopumā, vai programmas uzdevumā, ja to paredz konkursa nolikums, sākot ar visvairāk punktus ieguvušo.

35. Komisija apstiprina kopējo sarakstu un pieņem šo noteikumu 8.2.1. apakšpunktā minēto lēmumu, kuru komisija noformē kā administratīvo aktu un nosūta projekta pieteikuma iesniedzējam, padomei un administrācijai.

**IV. Projektu finansēšana**

36. Projektu finansē no kārtējam gadam nozares ministrijai piešķirtajiem valsts budžeta līdzekļiem programmas īstenošanas nodrošināšanai.

37. Nozares ministrija paredz finanšu līdzekļus ne vairāk kā septiņu procentu apmērā no kārtējam gadam nozares ministrijas budžetā projekta finansēšanai iedalītajiem līdzekļiem šādiem pasākumiem:

37.1. projektu konkursa organizēšanai un īstenošanai;

37.2. projekta pieteikuma, projekta vidusposma zinātniskais pārskata (ja tas ir noteikts konkursa nolikumā) un projekta noslēguma zinātniskā pārskata ekspertīzes organizēšanai;

37.3. ekspertu atlīdzībai;

37.4. projektu īstenošanai piešķirto valsts budžeta līdzekļu administrēšanai;

37.5. projekta īstenošanai piešķirto finanšu līdzekļu izlietojuma kontrolei;

37.6. sabiedrības informēšanas pasākumiem, kas saistīti ar programmas īstenošanu;

37.7. komisijas un tās sekretariāta darbības nodrošināšanai.

38. Administrācija:

38.1. pārskaita zinātniskajai institūcijai avansa maksājumu uz kontu Valsts kasē, nepārsniedzot 30 procentus no projektam piešķirtā kopējā finansējuma, ievērojot projekta līguma noteiktos termiņus un samaksas kārtību;

38.2. turpmākos maksājumus zinātniskajai institūcijai veic saskaņā ar projekta līguma nosacījumiem, ievērojot, ka noslēguma maksājums, kas nepārsniedz 10 procentus no projektam piešķirtā kopējā finansējuma un ir noteikts atbilstoši projekta ietvaros faktiski izlietotajai attiecināmo izmaksu kopsummai un sasniegtajiem projektā plānotajiem rezultātiem, zinātniskajai institūcijai tiek izmaksāts pēc tam, kad atbilstoši projekta līguma nosacījumiem administrācijā ir iesniegts un apstiprināts projekta noslēguma zinātniskais pārskats un projekta noslēguma finanšu pārskats.

38.3. kontrolē, ka zinātniskā institūcija nodrošina projekta īstenošanas finanšu plūsmas un darbību veidu skaidru nodalīšanu no citu zinātniskās institūcijas darbību finanšu plūsmām un darbību veidiem.

39. Projekta īstenošanas laiku var pagarināt uz laiku līdz vienam gadam, ja tas nepieciešams projekta rezultātu nostiprināšanai un publiskošanai, bez papildus finansējuma piešķiršanas un atkārtotas projekta noslēguma zinātniskā pārskata ekspertīzes veikšanas.

40. Padome divu darbdienu laikā no šo noteikumu 35. punktā minētā lēmuma saņemšanas dienas ievada informācijas sistēmā atbilstoši normatīvajiem aktiem par zinātniskās darbības projektu datubāzi ziņas par finansējamo projektu un paziņo par to administrācijai un zinātniskajai institūcijai.

41. Nozares ministrija un padome publicē finansējamo projektu sarakstu nozares ministrijas mājaslapā un padomes mājaslapā, norādot katra projekta nosaukumu un numuru, projekta vadītāja vārdu un uzvārdu un projektam piešķirtā finansējuma apmēru.

42. Zinātniskā institūcija trīs darbdienu laikā no šo noteikumu 40. punktā minētā paziņojuma par ziņu ievadi informācijas sistēmā saņemšanas dienas pārbauda ievadītās ziņas un, ja nepieciešams, precizē tās un apstiprina veiktās darbības informācijas sistēmā.

**V. Projektu īstenošana**

43. Administrācija pēc šo noteikumu 35., 40. un 42. punktā minētās informācijas saņemšanas, ievērojot konkursa nolikumā noteikto projektu līgumu slēgšanas kārtību un termiņus, slēdz projekta līgumu ar zinātnisko institūciju.

44. Zinātniskā institūcija atbilstoši konkursa nolikumam un projekta līgumā noteiktajā termiņā un kārtībā, izmantojot informācijas sistēmu, administrācijai iesniedz:

44.1. projekta posma, kas nav īsāks par 6 mēnešiem, kā arī projekta vidusposma un noslēguma finanšu pārskatu par projektam piešķirtā finansējuma izlietojumu;

44.2.  projekta vidusposma zinātnisko pārskatu (ja projekta ilgums ir vairāk kā 12 mēneši) un projekta noslēguma zinātnisko pārskatu;

44.3. projekta uzdevumu izpildes saturisko atskaiti un citas atskaites, kas paredzētas projekta līgumā.

45. Administrācija trīs darbdienu laikā nodrošina šo noteikumu 44.2. apakšpunktā minētā pārskata iesniegšanu padomei un 44.3.apakšpunktā minētās dokumentācijas iesniegšanu nozares ministrijā.

46. Katrs eksperts izvērtē projekta vidusposma zinātnisko pārskatu vai projekta noslēguma zinātnisko pārskatu, aizpilda projekta vidusposma zinātniskā pārskata vai projekta noslēguma zinātniskā pārskata individuālās ekspertīzes veidlapu. Viens no ekspertiem aizpilda projekta vidusposma zinātniskā pārskata vai projekta noslēguma zinātniskā pārskata konsolidētās ekspertīzes veidlapu, pārējie projekta ekspertīzē iesaistītie eksperti to apstiprina. Abas minētās veidlapas (individuālo un konsolidēto) eksperti aizpilda, ievērojot konkursa nolikumā noteikto ekspertīzes veikšanas metodiku un nosūta padomei, izmantojot informācijas sistēmu.

47. Ja projekta vidusposma zinātniskā pārskata ekspertīzes konsolidētais vērtējums ir “Projektu neturpināt” vai projekta noslēguma zinātniskā pārskata ekspertīzes konsolidētais vērtējums ir “Projekta mērķis nav sasniegts” vai projekta rezultāti un saturiskās atskaites par projekta rezultātiem neatbilst projekta līguma noteikumiem, komisija pieņem šo noteikumu 8.2.4. un 8.2.5.apakšpunktā minēto lēmumu. Sekretariāts lēmumu nosūta zinātniskajai institūcijai, padomei un administrācijai.

48. Saņemot šo noteikumu 47.punkta minēto lēmumu, administrācija, ievērojot šo noteikumu 57. punktā noteikto projekta noslēguma finanšu pārskatu, vienpusēji izbeidz projekta līgumu un aktualizē ziņas par projektu informācijas sistēmā.

49. Ja projekta noslēguma zinātniskā pārskata ekspertīzes konsolidētais vērtējums ir “Projekta mērķis ir sasniegts”, padome par to informē administrāciju, izmantojot informācijas sistēmu. Ja projekta rezultāti un saturiskās atskaites par projekta rezultātiem atbilst projekta līguma noteikumiem un ir apstiprināts šo noteikumu 57. punktā minētais projekta noslēguma finanšu pārskats, administrācija rīkojas saskaņā ar šo noteikumu 59.1.2. apakšpunktu.

50. Padome, pamatojoties uz attiecīgajā gadā šo noteikumu 45. punkta kārtībā saņemtajiem projektu vidusposma zinātniskajiem pārskatiem un projektu noslēguma zinātniskajiem pārskatiem, kā arī, ievērojot šo noteikumu 46. punktā minēto ekspertu projekta vidusposma zinātniskā pārskata un projekta noslēguma zinātniskā pārskata konsolidētajā ekspertīzē norādīto, sagatavo ikgadēju ziņojumu par programmas īstenošanu (turpmāk – padomes ziņojums), ievērojot konkursa nolikumā noteikto padomes ziņojuma saturu. Padome publicē savā mājaslapā padomes ziņojumu un, izmantojot informācijas sistēmu, nosūta to nozares ministrijai.

51. Projekta noslēguma finanšu pārskatu atbilstoši projekta līgumā noteiktajām prasībām zinātniskā institūcija sagatavo un iesniedz administrācijai divu mēnešu laikā no projekta līgumā norādītā projekta īstenošanas noslēguma dienas. Projekta vidusposma finanšu pārskatus zinātniskā insitūcija iesniedz administrācijai projekta līgumā noteiktajos termiņos un kārtībā.

52. Ja zinātniskā institūcija šo noteikumu 44. punktā minētos dokumentus neiesniedz 10 darbdienu laikā pēc noteiktā termiņa, kā arī ja zinātniskā institūcija nepilda jebkuras citas projekta līgumā noteiktās saistības, administrācijai ir tiesības apturēt projekta turpmāko finansējumu, nekavējoties par to nosūtot rakstisku brīdinājumu zinātniskajai institūcijai, norādot saistību izpildes pienākumu un informējot par saistību nepildīšanas sekām.

53. Ja 10 darbdienu laikā pēc šo noteikumu 52. punktā minētā brīdinājuma nosūtīšanas dienas zinātniskā institūcija neizpilda attiecīgās saistības, tad administrācija pieprasa zinātniskajai institūcijai 10 darbdienu laikā no pieprasījuma saņemšanas dienas iesniegt paskaidrojumu par brīdinājumā noteikto saistību neizpildi. Ja administrācija, izvērtējot minēto paskaidrojumu, konstatē, ka zinātniskā institūcija:

53.1. ir izpildījusi projekta līgumā noteiktās saistības, tad administrācija atsāk attiecīgā projekta finansēšanu;

53.2. nepilda projekta līgumā noteiktās saistības, tad administrācija pieņem lēmumu par attiecīgā projekta izbeigšanu un nosūta to zinātniskajai institūcijai. Ievērojot šo noteikumu 61. punktā noteikto, administrācija vienpusēji izbeidz projekta līgumu un aktualizē ziņas par projektu informācijas sistēmā.

54. Ja projekta īstenošanas laikā mainās projekta vadītājs un galvenie izpildītāji, zinātniskā institūcija, ievērojot konkursa nolikumā minēto, iesniedz administrācijai ar padomi saskaņotu iesniegumu par minētajām izmaiņām un pievieno informāciju, kas pamato šajā punktā minēto izmaiņu nepieciešamību, kā arī parakstītu vienošanās projektu par grozījumiem projekta līgumā. Administrācija sasauc komisiju un komisija pieņem lēmumu par izmaiņu atļaušanu vai noraidīšanu. Ja izmaiņas tiek atļautas, pēc grozījumu izdarīšanas projekta līgumā zinātniskā institūcija aktualizē minētās ziņas informācijas sistēmā. Padome minētās izmaņas saskaņo, ja projekta vadītājam vai galvenajiem izpildītajiem ir līdzvērtīga zinātniskā kvalifikācija un zinātniskās darbības pieredze.

55. Ja projekta īstenošanas laikā projekta izpildītāju skaitliskais sastāvs ir mainījies vairāk nekā par 20 procentiem, zinātniskā institūcija, ievērojot konkursa nolikumā minēto, saskaņo izmaiņas ar padomi un informē administrāciju. Ja projekta īstenošanas laikā projekta izpildītāju skaitliskais sastāvs ir mainījies mazāk nekā par 20 procentiem, zinātniskā institūcija nomaina projekta izpildītājus, ievērojot konkursa nolikumā minēto, un informē administrāciju.

56. Zinātniskā institūcija izmaiņas atsevišķā budžeta finansēšanas klasifikācijas kodā veic projekta līgumā noteiktajā apjomā, kārtībā un termiņā.

57. Administrācija noslēguma finanšu pārskatu izskata mēneša laikā no tā saņemšanas dienas. Ja administrācija konstatē, ka noslēguma finanšu pārskats ir sagatavots atbilstoši normatīvo aktu, konkursa nolikuma un projekta līguma noteikumiem, tā apstiprina saņemto noslēguma finanšu pārskatu, informē par to zinātnisko institūciju un komisiju, izmantojot informācijas sistēmu un turpina projekta finansēšanu atbilstoši projekta līgumam. Ievērojot minēto, administrācija rīkojas saskaņā ar šo noteikumu 59.1.2. apakšpunktu.

58. Ja administrācija konstatē, ka projekta īstenošanai piešķirtais finansējums izlietots neatbilstoši projekta finansējuma izlietojuma nosacījumiem vai uzdevumiem, kā arī konstatē vidusposma un noslēguma finanšu pārskata neatbilstības normatīvo aktu, konkursa nolikuma vai projekta līguma nosacījumiem, tad projekta līgumā noteiktajā kārtībā un termiņā pieprasa no zinātniskās institūcijas pamatojošu paskaidrojumu par minētajām neatbilstībām.

59. Administrācija 20 darbdienu laikā no šo noteikumu 58. punktā minētā paskaidrojuma saņemšanas dienas izskata saņemto informāciju un, ja:

59.1. nekonstatē neatbilstības zinātniskās institūcijas iesniegtajos dokumentos, tad, ja:

59.1.1. tas ir vidusposma finanšu pārskats, apstiprina to, informē par to zinātnisko institūciju un turpina projekta finansēšanu atbilstoši projekta līgumam;

59.1.2. tas ir noslēguma finanšu pārskats projekta ietvaros un ir saņemta šo noteikumu 49. punktā minētais vērtējums, projekta līgumā noteiktajā kārtībā un termiņā ar zinātnisko institūciju paraksta projekta izpildes pieņemšanas un nodošanas aktu un aktualizē ziņas par projektu informācijas sistēmā;

59.2. konstatē neatbilstības zinātniskās institūcijas iesniegtajos dokumentos, tad, ja:

59.2.1. tām nav prettiesisks raksturs, tad pieņem lēmumu par nepamatoti izlietotā projekta īstenošanai piešķirtā finansējuma atgūšanu, nosūta to zinātniskajai institūcijai un turpina projekta finansēšanu atbilstoši projekta līgumam;

59.2.2. tām ir prettiesisks raksturs, tad pieņem lēmumu par projekta izbeigšanu un par nepamatoti izlietotā projekta īstenošanai piešķirtā finansējuma atgūšanu, nosūta to zinātniskajai institūcijai un nodrošina nepamatoti izlietotā finansējuma atgūšanu.

60. Pamatojoties uz šo noteikumu 59.2.2.apakšpunktā minēto lēmumu, administrācija, ievērojot šo noteikumu 61. punktu, vienpusēji izbeidz projekta līgumu un aktualizē ziņas par projektu informācijas sistēmā.

61. Administrācija atbilstoši projekta līgumam pieprasa zinātniskajai institūcijai daļēji vai pilnībā atmaksāt projekta ietvaros saņemtos finanšu līdzekļus šo noteikumu 47. punktā, 53.2. un 59.2. apakšpunktā noteiktajos gadījumos, kā arī gadījumā, ja projektu izbeidz pirms tā īstenošanas pabeigšanas, pamatojoties uz zinātniskās institūcijas lēmumu

62. Zinātniskā institūcija kopīgi ar sadarbības partneriem (ja attiecināms) pirms projekta noslēguma zinātniskā pārskata iesniegšanas, projekta līgumā noteiktajā kārtība un termiņā, organizē projekta ietvaros sasniegto rezultātu publisku izskatīšanu un apspriešanu projekta līgumā noteiktajā kārtībā un termiņos.

**VI. Projektu īstenošanai piešķirto finanšu līdzekļu**

 **izlietojuma kontrole**

63. Administrācija veic projekta īstenošanai piešķirto finanšu līdzekļu izlietojuma un izmaksu efektivitātes kontroli.

64. Administrācija projekta izpildes gaitā tā īstenošanas vietās pārbauda projekta īstenošanai piešķirto finanšu līdzekļu izlietojumu, uzrauga līguma izpildi, kā arī kontrolē projekta izmaksu efektivitāti. Administrācija veic arī papildu pārbaudi projekta izpildes gaitā, pamatojoties uz komisijas argumentētu ierosinājumu. Minētās papildu pārbaudes norises kārtību izstrādā un apstiprina administrācija, saskaņojot ar komisiju. Zinātniskās institūcijas vadītājs nodrošina administrācijas pārstāvjiem netraucētu piekļuvi visai ar projekta īstenošanu saistītajai dokumentācijai, projekta izpildes gaitā iegūtajiem rezultātiem (nodevumiem) un rezultātu sasniegšanu apliecinošajiem dokumentiem (tai skaitā dokumentācijai, kura apliecina publisko iepirkumu procedūras veikšanu atbilstoši normatīvajiem aktiem par publisko iepirkumu).

65. Ja nepieciešams, nozares ministrija var piesaistīt iekšējos vai ārējos auditorus, lai novērtētu zinātniskās institūcijas ieviestās kontroles procedūras un faktiski veiktās darbības, kas īstenotas, lai nodrošinātu finanšu līdzekļu izlietojuma atbilstību programmas mērķim, uzdevumiem un sasniedzamajiem rādītājiem.

66. Administrācija sagatavo un trīs mēnešu laikā no projekta noslēguma dienas iesniedz komisijā administrācijas atzinumu, kurā iekļauj informāciju par:

66.1. projektā īstenošanai piešķirto finanšu līdzekļu izlietojuma atbilstību projekta līgumā noteiktajam mērķim, uzdevumiem un īstenošanas termiņiem;

66.2. projektā plānotajiem un sasniegtajiem rezultātiem.

67. Sekretariāts mēneša laikā no administrācijas atzinuma iesniegšanas dienas komisijā sagatavo un iesniedz saskaņošanai komisijai un apstiprināšanai nozares ministrijai ziņojumu par finansētā projekta īstenošanas gaitā plānoto un sasniegto rezultātu atbilstību programmas mērķim un uzdevumiem. Minēto ziņojumu nozares ministrija un administrācija publicē savā mājaslapā trīs darbadienu laikā no tā apstiprināšanas dienas.

11

Ministru prezidents Māris Kučinskis

Izglītības un zinātnes ministrs Kārlis Šadurskis

Iesniedzējs:

Izglītības un zinātnes ministrs Kārlis Šadurskis

Vīza:

Valsts sekretāre Līga Lejiņa

13

Depkovska 67047772

anita.depkovska@izm.gov.lv

Stepanovs 670477971

dmitrijs.stepanovs@izm.gov.lv